**B. Osobitná časť**

**K čl. I**

**K bodu 1**

 Spomedzi školského ovocia a zeleniny, na dodávanie alebo distribúciu výlučne ktorého možno poskytovať pomoc, sa vylučujú ovocné šťavy uvedené v riadku tabuľky uvedenej v časti X prílohy I k nariadeniu (EÚ) č. 1308/2013 v platnom znení, označenom kódom položky nomenklatúry tovaru stanovenej Európskou komisiou ex 20 09, ktoré sú ovocnými šťavami z koncentrátu podľa bodu 1 písm. b) prílohy I k smernici Rady 2001/112/ES z 20. decembra 2001, ktorá sa vzťahuje na ovocné šťavy a niektoré podobné produkty určené na ľudskú spotrebu (Mimoriadne vydanie Ú. v. EÚ, kap. 3/zv. 34; Ú. v. EÚ L 10 12.1.2002) v platnom znení (ďalej len „smernica 2001/112/ES v platnom znení“), alebo ktoré sú ovocnými šťavami z citrusového ovocia. Ovocná šťava z koncentrátu je totiž produkt získaný opätovným zriedením koncentrovanej ovocnej šťavy podľa bodu 2. prílohy I k smernici 2001/112/ES v platnom znení , s pitnou vodou. Nie je však dôvod, aby ovocná šťava podľa bodu 1. písm. a) prílohy I k smernici 2001/112/ES v platnom znení (ďalej len „ovocná šťava“), ktorá sa v rámci školského programu Slovenskej republiky dodáva alebo distribuuje pre deti prijaté v materských školách prevádzkovaných v Slovenskej republike, pre žiakov prijatých v základných školách prevádzkovaných v Slovenskej republike alebo pre deti alebo žiakov so špeciálnymi výchovno-vzdelávacími potrebami prijatých v školách pre takéto deti alebo žiakov prevádzkovaných v Slovenskej republike, musela byť vyrábaná z koncentrovanej ovocnej šťavy, zvlášť keď sa ovocie v zmysle bodu 1. prílohy II k smernici 2001/112/ES v platnom znení potrebné na jej výrobu pestuje aj priamo na území Slovenskej republiky. Je žiaduce, aby sa pre deti alebo žiakov v rámci školského programu dodávali alebo distribuovali len také ovocné šťavy, ktoré sú čerstvé, a nie také, z ktorých sa najprv vyrobila koncentrovaná ovocná šťava, a ktoré boli následne zriedené na ovocné šťavy z koncentrátu. Ovocné šťavy z citrusového ovocia sa zo školského ovocia a zeleniny, na ktorého dodávanie alebo distribúciu výlučne možno poskytovať pomoc, vylučujú vzhľadom k tomu, že ani nijaké čerstvé citrusové ovocie nie je medzi školským ovocím a zeleninou zaradené. Týmto vylúčením uvedených dvoch skupín ovocia a zeleniny spomedzi školského ovocia a zeleniny, na dodávanie alebo distribúciu výlučne ktorého možno poskytovať pomoc, sa zároveň vylučujú aj spomedzi školského ovocia a zeleniny, na dodávanie alebo distribúciu výlučne ktorého možno poskytovať pomoc v rámci slovenských sprievodných opatrení.

**K bodom 2, 3, 8, 12, 16, 17, 21 a 23 až 26**

 Legislatívno-technické úpravy v súvislosti s potrebou aktualizácie vnútorných odkazov na základe navrhovaných úprav.

**K bodom 4, 32 (§ 7 ods. 29 písm. d) a 34 (§ 7 ods. 30 písm. d)**

Dopĺňa sa, na dodávanie alebo distribúciu akého školského ovocia a zeleniny alebo školského mlieka a mliečnych výrobkov v rámci školského programu alebo v rámci slovenských sprievodných opatrení nemožno poskytovať pomoc, a to o školské ovocie a zeleninu alebo školské mlieko a mliečne výrobky, ktoré materská škola prevádzkovaná v Slovenskej republike, základná škola prevádzkovaná v Slovenskej republike alebo škola pre deti alebo žiakov so špeciálnymi výchovno-vzdelávacími potrebami prevádzkovaná v Slovenskej republike distribuovala svojim deťom alebo žiakom bez toho, aby o tomto ich distribuovaní vznikol záznam v ňou vedenej evidencii poľnohospodárskych výrobkov distribuovaných jej deťom alebo žiakom v rámci školského programu alebo v rámci slovenských sprievodných opatrení (ďalej len „evidencia distribúcie školských výrobkov“), a bez toho, aby tento záznam vznikol do začiatku vykonávania kontroly tejto distribúcie na mieste podľa čl. 10 vykonávacieho nariadenia Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach v platnom znení (ďalej len „vykonávacie nariadenie (EÚ) 2017/39 v platnom znení“), ak sa táto kontrola vykonáva až po tomto distribuovaní. V prípade dodatočného zistenia, že škola v rámci školského programu alebo v rámci slovenských sprievodných opatrení tieto poľnohospodárske výrobky svojim deťom alebo žiakom distribuovala bez takéhoto záznamu v ňou vedenej evidencii distribúcie školských výrobkov, príslušný orgán verejnej moci rozhodne, že na dodávanie týchto poľnohospodárskych výrobkov nemala byť poskytnutá pomoc, a bude žiadať jej vrátenie. Časové ohraničenie, že tento záznam nevznikol ani do začiatku vykonávania kontroly tejto distribúcie na mieste podľa čl. 10 vykonávacieho nariadenia (EÚ) 2017/39 v platnom znení, znamená, že daná škola tento záznam už nemôže dodatočne vytvoriť po začatí vykonávania takejto kontroly, resp., že takéto jeho dodatočné vytvorenie už nebude mať vplyv na zistenú neoprávnenosť pomoci poskytnutej na dodanie takto distribuovaného poľnohospodárskeho výrobku. V záujme o zachovanie právnej istoty sa ustanovuje, že v prípade zistenia takejto neoprávnenosti poskytnutia pomoci na dodávanie poľnohospodárskeho výrobku v rámci školského programu alebo v rámci slovenských sprievodných opatrení, o ktorého distribúcii príslušnou školou nevznikol záznam v príslušnej evidencii distribúcie školských výrobkov, ešte nedochádza k pozastaveniu možnosti príslušnej školy zapojiť sa do školského programu Slovenskej republiky nasledujúci školský rok, ak inak príslušná škola túto evidenciu vedie. Toto opatrenie bráni ukladaniu dvojitej sankcie za chýbajúce záznamy v evidencii distribúcie školských výrobkov.

**K bodu 5**

 Zakotvuje sa dôležité pravidlo, že osobitný základ pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas príslušného školského roka, stále zodpovedá najvyššiemu podielu z prostriedkov únie pridelených Slovenskej republike na vykonávanie školského programu počas tohto školského roka, ktorý možno použiť na vykonávanie sprievodných opatrení v Slovenskej republike počas tohto školského roka, teda podielu 15 % z týchto takto pridelených prostriedkov únie, avšak zodpovedá tomuto podielu z pôvodnej výšky prostriedkov únie pridelených Slovenskej republike na vykonávanie školského programu počas tohto školského roka, bez ohľadu na jej prípadné navýšenie v priebehu tohto školského roka. Európska komisia totiž na základe každoročných žiadostí členských štátov Európskej únie svojimi vykonávacími aktami stanovuje konečné pridelenie prostriedkov únie na vykonávanie školského programu počas príslušného školského roka pre jednotlivé členské štáty Európskej únie, čím Slovenská republika pravidelne získava navýšenie alokácie prostriedkov únie na vykonávanie jej školského programu počas príslušného školského roka, keďže ňou žiadaná suma bežne presahuje výšku prostriedkov únie určenú podľa čl. 23a ods. 2 nariadenia (EÚ) č. 1308/2013 v platnom znení. Najprv je teda členským štátom Európskej únie, vrátane Slovenskej republiky, pridelená alokácia prostriedkov únie na vykonávanie ich školského programu počas školského roka, ktorý začína po tomto pridelení, a následne, už však v priebehu tohto školského roka, môže byť táto alokácia zvýšená. Takéto navýšenie v priebehu školského roka však v Slovenskej republike narušuje výpočet maximálnej výšky pomoci pre žiadateľa na vykonávanie slovenských sprievodných opatrení počas tohto školského roka, nakoľko osobitná pomerná časť pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas príslušného školského roka zodpovedá práve podielu sumy 15 % z celkovej výšky prostriedkov únie pridelených Slovenskej republike na vykonávanie školského programu počas tohto školského roka a úhrnného počtu detí alebo žiakov, o ktorých boli Ministerstvu školstva, výskumu, vývoja a mládeže Slovenskej republiky (ďalej len „ministerstvo školstva“) podľa § 35a ods. 1 písm. b) zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z. v znení neskorších predpisov) poskytnuté štatistické údaje pri ročných zisťovaniach počas školského roka bezprostredne predchádzajúceho tomuto školskému roku. Zvýšenie celkovej výšky prostriedkov únie pridelených Slovenskej republike na vykonávanie školského programu počas príslušného školského roka teda automaticky zvyšuje aj osobitnú pomernú časť pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas tohto školského roka, v dôsledku čoho by malo dôjsť aj k zvýšeniu všetkých pôvodne pridelených maximálnych výšok pomoci pre každého jednotlivého žiadateľa na vykonávanie slovenských sprievodných opatrení počas tohto školského roka. Takéto navyšovanie osobitnej pomernej časti pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas príslušného školského roka v priebehu tohto školského roka však nie je žiaduce, keďže cieľom zavedenia uvedeného spôsobu výpočtu tejto osobitnej pomernej časti delením osobitného základu pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas tohto školského roka úhrnným počtom detí alebo žiakov, o ktorých boli ministerstvu školstva podľa § 35a ods. 1 písm. b) zákona č. 596/2003 Z. z. v znení neskorších predpisov poskytnuté štatistické údaje pri ročných zisťovaniach počas školského roka bezprostredne predchádzajúceho tomuto školskému roku, bola práve predvídateľnosť a stabilita tejto osobitnej pomernej časti ešte pred začatím tohto školského roka, od prvého pridelenia prostriedkov únie na vykonávanie školského programu počas tohto školského roka. Preto sa jasne ustanovuje, že navýšením výšky prostriedkov únie na vykonávanie školského programu počas príslušného školského roka v priebehu tohto školského roka sa nenavyšuje osobitný základ pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas tohto školského roka, nakoľko ten stále zodpovedá najvyššiemu podielu z prostriedkov únie pridelených Slovenskej republike na vykonávanie školského programu počas tohto školského roka pred týmto navýšením, ktorý možno použiť na vykonávanie sprievodných opatrení v Slovenskej republike počas tohto školského roka.

**K bodom 6 a 7**

 Od 1. septembra 2024 bol ustanovený taký spôsob výpočtu osobitnej pomernej časti pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas príslušného školského roka, podľa ktorého táto osobitná pomerná časť zodpovedá najvyššiemu podielu z prostriedkov únie pridelených Slovenskej republike na vykonávanie školského programu počas tohto školského roka, ktorý možno použiť na vykonávanie sprievodných opatrení v Slovenskej republike, teda podľa čl. 5 ods. 1 nariadenia (EÚ) č. 1370/2013 v platnom znení podielu 15 % z týchto takto pridelených prostriedkov únie, vydelenému úhrnným počtom detí alebo žiakov, o ktorých boli ministerstvu školstva podľa § 35a ods. 1 písm. b) zákona č. 596/2003 Z. z. v znení neskorších predpisov poskytnuté štatistické údaje pri ročných zisťovaniach počas školského roka bezprostredne predchádzajúceho tomuto školskému roku. Keďže tieto počty detí alebo žiakov sa ministerstvu školstva uvedeným mechanizmom každoročne hlásia podľa stavu k 15. septembru daného školského roka, tento údaj sa stáva verejne známym už koncom kalendárneho roka bezprostredne predchádzajúceho kalendárnemu roku, v ktorom sa začína príslušný školský rok. Údaj o výške prostriedkov únie pridelených Slovenskej republike na vykonávanie školského programu počas príslušného školského roka sa zas stáva známym uverejnením vykonávacieho aktu Európskej komisie o tomto pridelení v Úradnom vestníku Európskej únie, ku ktorému dochádza začiatkom kalendárneho roka, v ktorom sa príslušný školský rok začína. Tento spôsob výpočtu teda kladie dôraz na predvídateľnosť veľkosti osobitnej pomernej časti pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas príslušného školského roka ešte pred začatím tohto školského roka, aby si každý žiadateľ o pridelenie maximálnej výšky pomoci na vykonávanie slovenských sprievodných opatrení počas tohto školského roka vedel vopred vypočítať, akú výšku pomoci na zabezpečovanie týchto činností bude mať pridelenú. Vychádzajúc z predpokladu, že na vykonávanie školského programu počas príslušného školského roka budú pridelené aj prostriedky štátneho rozpočtu, a z pravidla, že pri dostatočnom objeme týchto pridelených prostriedkov štátneho rozpočtu sa osobitný základ pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas tohto školského roka týmito prostriedkami štátneho rozpočtu dopĺňa do výšky trojnásobku, teda o „ďalšie dva diely“ (podľa navrhovaného nariadenia vlády dokonca až do výšky päťnásobku, teda o ďalšie štyri diely, ak ide o slovenské sprievodné opatrenia prepojené s cieľom školského programu zvyšovať konzumáciu ovocia a zeleniny alebo mlieka a mliečnych výrobkov, a do výšky 15-násobku, teda o ďalších 14 dielov, ak ide o slovenské sprievodné opatrenia prepojené s cieľom školského programu zvyšovať konzumáciu včelárskych výrobkov), si každý žiadateľ o pridelenie maximálnej výšky pomoci na vykonávanie slovenských sprievodných opatrení počas tohto školského roka môže vypočítať osobitnú pomernú časť pre výpočet maximálnej výšky pomoci z prostriedkov únie a z prostriedkov štátneho rozpočtu pre žiadateľa na vykonávanie slovenských sprievodných opatrení počas tohto školského roka, a to ako trojnásobok objemu 15 % (podľa navrhovaného nariadenia vlády dokonca ako päťnásobok tohto objemu, ak ide o slovenské sprievodné opatrenia prepojené s cieľom školského programu zvyšovať konzumáciu ovocia a zeleniny alebo mlieka a mliečnych výrobkov, a ako 15-násobok, ak ide o slovenské sprievodné opatrenia prepojené s cieľom školského programu zvyšovať konzumáciu včelárskych výrobkov) z prostriedkov únie pridelených Slovenskej republike na vykonávanie školského programu počas tohto školského roka. Z tejto osobitnej pomernej časti si následne môže vopred vypočítať maximálnu výšku pomoci na vykonávanie slovenských sprievodných opatrení počas tohto školského roka, ktorá mu bude pridelená, a to jednoduchým prenásobením tejto osobitnej pomernej časti počtom detí alebo žiakov, pre ktorých slovenské sprievodné opatrenia počas tohto školského roka vykonáva alebo bude vykonávať, s tým, že ak jeho projekt vykonávania týchto slovenských sprievodných opatrení počas tohto školského roka predpokladá nižší objem pomoci na ich vykonávanie, tak mu bude pridelená táto nižšia čiastka. Tento výpočet však počíta s tým, že počet detí alebo žiakov, o ktorých boli ministerstvu školstva podľa § 35a ods. 1 písm. b) zákona č. 596/2003 Z. z. v znení neskorších predpisov poskytnuté štatistické údaje pri ročných zisťovaniach počas školského roka bezprostredne predchádzajúceho príslušnému školskému roku, bude vždy vyšší, ako počet detí alebo žiakov, pre ktoré budú všetci žiadatelia v príslušnom školskom roku vykonávať slovenské sprievodné opatrenia, keďže nie všetky deti alebo žiaci sa do školského programu Slovenskej republiky na daný školský rok zapoja. Tento predpoklad však nemusí byť vždy správny, nakoľko vychádza z porovnania počtu detí alebo žiakov, uvedeným spôsobom nahláseného ministerstvu školstva za bezprostredne predchádzajúci školský rok, a z počtu detí alebo žiakov počas príslušného školského roka, hoci len z počtu tých detí alebo žiakov, ktoré sú zapojené do slovenských sprievodných opatrení. Ak by však počet detí alebo žiakov počas príslušného školského roka oproti bezprostredne predchádzajúcemu školskému roku dramaticky vzrástol, mohlo by sa stať, že by aj časť tohto počtu zapojená do slovenských sprievodných opatrení prevýšila počet detí alebo žiakov, o ktorých boli ministerstvu školstva podľa § 35a ods. 1 písm. b) zákona č. 596/2003 Z. z. v znení neskorších predpisov poskytnuté štatistické údaje pri ročných zisťovaniach počas školského roka bezprostredne predchádzajúceho príslušnému školskému roku. V takom prípade by však ustanovený výpočet maximálnej výšky pomoci pre žiadateľa na vykonávanie slovenských sprievodných opatrení počas príslušného školského roka už nesedel, pretože by vychádzal z hodnoty získanej delením celkovej alokácie finančných prostriedkov pridelenej na vykonávanie slovenských sprievodných opatrení počas tohto školského roka nižším počtom detí alebo žiakov, o ktorých boli ministerstvu školstva podľa § 35a ods. 1 písm. b) zákona č. 596/2003 Z. z. v znení neskorších predpisov poskytnuté štatistické údaje pri ročných zisťovaniach počas školského roka bezprostredne predchádzajúceho tomuto školskému roku, ktorá by sa následne prenásobila vyšším počtom detí alebo žiakov, pre ktoré by žiadatelia počas tohto školského roka sprievodné vzdelávacie opatrenia vykonávali. Pri takomto scenári by teda úhrn všetkých prideľovaných maximálnych výšok pomoci na vykonávanie slovenských sprievodných opatrení počas príslušného školského roka presiahol celkovú alokáciu finančných prostriedkov na vykonávanie slovenských sprievodných opatrení počas tohto školského roka, čo by bol pochopiteľne nezmyselný výsledok. Preto sa ustanovuje poistka proti takejto potenciálne možnej, i keď nepravdepodobnej situácii, a síce že v prípade, ak počet detí alebo žiakov, pre ktoré sa v príslušnom školskom roku vykonávajú slovenské sprievodné opatrenia, presahuje počet detí alebo žiakov, o ktorých boli ministerstvu školstva podľa § 35a ods. 1 písm. b) zákona č. 596/2003 Z. z. v znení neskorších predpisov poskytnuté štatistické údaje pri ročných zisťovaniach počas školského roka bezprostredne predchádzajúceho tomuto školskému roku, osobitná pomerná časť pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas tohto školského roka zodpovedá podielu osobitného základu pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas tohto školského roka a úhrnného počtu detí alebo žiakov, pre ktoré sa v príslušnom školskom roku slovenské sprievodné opatrenia vykonávajú. V takom prípade by sa teda celková alokácia finančných prostriedkov na vykonávanie slovenských sprievodných opatrení nedelila uvedeným počtom detí alebo žiakov za bezprostredne uplynulý školský rok, ale skutočným počtom detí alebo žiakov, pre ktoré sa v príslušnom školskom roku slovenské sprievodné opatrenia vykonávajú.

**K bodom 9 a 10**

 Keďže alokácia prostriedkov únie na činnosti školského programu týkajúce sa iných poľnohospodárskych výrobkov podľa čl. 23 ods. 7 nariadenia (EÚ) č. 1308/2013 v platnom znení sa neprideľuje zvlášť, na slovenské sprievodné opatrenia prepojené s cieľom školského programu zvyšovať konzumáciu včelárskych výrobkov možno podľa práva Európskej únie použiť časť alokácií prostriedkov únie pridelených Slovenskej republike na činnosti školského programu týkajúce sa ovocia a zeleniny alebo mlieka a mliečnych výrobkov. V novelizovanom nariadení vlády v znení neskorších predpisov je ustanovené, že alokáciou finančných prostriedkov na slovenské sprievodné opatrenia prepojené s cieľom školského programu zvyšovať konzumáciu včelárskych výrobkov vykonávané počas príslušného školského roka je časť alokácie finančných prostriedkov na slovenské sprievodné opatrenia prepojené s cieľom školského programu zvyšovať konzumáciu mlieka a mliečnych výrobkov vykonávané počas tohto školského roka, a teda že táto časť je časťou osobitného základu pre výpočet maximálnej výšky pomoci pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas tohto školského roka, a zvyšná časť je osobitným základom pre výpočet maximálnej výšky pomoci pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov. Nariadenie vlády teda jasne ustanovuje, že finančná alokácia na slovenské sprievodné opatrenia prepojené s cieľom školského programu zvyšovať konzumáciu včelárskych výrobkov sa vytvára vyčlenením časti finančných prostriedkov pridelených na slovenské sprievodné opatrenia prepojené s cieľom školského programu zvyšovať konzumáciu mlieka a mliečnych výrobkov, s tým, že objem finančných prostriedkov pridelených na tieto slovenské sprievodné opatrenia zodpovedá najvyššiemu podielu prostriedkov únie pridelených Slovenskej republike na vykonávanie činností školského programu týkajúcich sa mlieka a mliečnych výrobkov, ktorý z nich možno použiť na sprievodné opatrenia vykonávané v Slovenskej republike, navýšenému z prostriedkov štátneho rozpočtu až do výšky trojnásobku (podľa navrhovaného nariadenia vlády dokonca až do výšky päťnásobku, ak ide o slovenské sprievodné opatrenia prepojené s cieľom školského programu zvyšovať konzumáciu ovocia a zeleniny alebo mlieka a mliečnych výrobkov, a do výšky 15-násobku, ak ide o slovenské sprievodné opatrenia prepojené s cieľom školského programu zvyšovať konzumáciu včelárskych výrobkov), ak to objem prostriedkov štátneho rozpočtu pridelených na vykonávanie školského programu umožňuje. Nariadenie vlády však už vôbec neustanovuje, aká veľká časť alokácie na vykonávanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov počas príslušného školského roka sa z nej má vlastne vyčleniť na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas tohto školského roka, čo v konečnom dôsledku opäť vyvoláva neistotu žiadateľov o pridelenie maximálnej výšky pomoci na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas tohto školského roka ohľadom tejto jej maximálnej výšky, ktorá im bude pridelená, keďže osobitný základ pre výpočet maximálnej výšky pomoci pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas tohto školského roka nie je samostatnou finančnou alokáciou, ale spoločnou alokáciou na vykonávanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov alebo včelárskych výrobkov počas tohto školského roka. Preto sa ustanovuje nový model, ktorým sa vytvára samostatná finančná alokácia na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas príslušného školského roka, a to vyčlenením tretiny finančnej alokácie na vykonávanie slovenských sprievodných opatrení prepojených s cieľom školského programu zvyšovať konzumáciu ovocia a zeleniny a tretiny finančnej alokácie na vykonávanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov, z ktorých sa takto vytvorí osobitný základ pre výpočet maximálnej výšky pomoci pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas tohto školského roka. Ak by základy pre tento výpočet, teda maximálne alokácie prostriedkov únie na vykonávanie sprievodných opatrení v Slovenskej republike prepojených s cieľom školského programu zvyšovať konzumáciu ovocia a zeleniny počas príslušného školského roka a na vykonávanie sprievodných opatrení v Slovenskej republike prepojených s cieľom školského programu zvyšovať konzumáciu mlieka a mliečnych výrobkov počas tohto školského roka, boli rovnaké, tak by tento model vyčlenenia tretiny oboch z týchto alokácií na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas tohto školského roka vytvoril tri rovnako vysoké osobitné základy pre výpočet maximálnej výšky pomoci pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu buď ovocia a zeleniny, mlieka a mliečnych výrobkov alebo včelárskych výrobkov. Osobitný základ pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu ovocia a zeleniny, zodpovedajúci 15 % z prostriedkov únie pridelených Slovenskej republike na vykonávanie činností školského programu týkajúcich sa ovocia a zeleniny, sa teda najprv zníži o tretinu, a potom sa navýši o ustanovenú výšku prostriedkov štátneho rozpočtu; osobitný základ pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov, zodpovedajúci 15 % z prostriedkov únie pridelených Slovenskej republike na vykonávanie činností školského programu týkajúcich sa mlieka a mliečnych výrobkov, sa tiež najprv zníži o tretinu, a potom sa navýši o ustanovenú výšku prostriedkov štátneho rozpočtu; no a tieto dve takto vyčlenené tretiny budú tvoriť osobitný základ pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov, ktorý sa taktiež navýši o ustanovenú výšku prostriedkov štátneho rozpočtu. Samozrejme, ak sa z takto vytvoreného osobitného základu pre výpočet maximálnej výšky pomoci pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas príslušného školského roka pridelia aj maximálne výšky pomoci pre jednotlivých žiadateľov na vykonávanie týchto slovenských sprievodných opatrení počas tohto školského roka, úhrnná výška týchto pridelených maximálnych výšok pomoci sa musí odpočítať od celkovej výšky finančných prostriedkov pridelených na dodávanie školského ovocia a zeleniny pre deti alebo žiakov počas tohto školského roka alebo na vykonávanie slovenských sprievodných opatrení prepojených s cieľom školského programu zvyšovať konzumáciu ovocia a zeleniny počas tohto školského roka, ako aj od celkovej výšky finančných prostriedkov pridelených na dodávanie alebo distribúciu školského mlieka a mliečnych výrobkov pre deti alebo žiakov počas tohto školského roka alebo na vykonávanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov, aby sa z týchto celkových výšok finančných prostriedkov dal vypočítať špeciálny základ pre výpočet maximálnej výšky pomoci pre žiadateľa na dodávanie školského ovocia a zeleniny pre deti alebo žiakov počas tohto školského roka a špeciálny základ pre výpočet maximálnej výšky pomoci pre žiadateľa na dodávanie alebo distribúciu školského mlieka a mliečnych výrobkov pre deti alebo žiakov počas tohto školského roka. Je zrejmé, že najprv sa od týchto celkových výšok finančných prostriedkov pridelených na činnosti školského programu Slovenskej republiky týkajúce sa buď ovocia a zeleniny alebo mlieka a mliečnych výrobkov odpočítajú úhrnné maximálne výšky pomoci pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu buď ovocia a zeleniny alebo mlieka a mliečnych výrobkov, aby sa tieto hodnoty očistili od objemov finančných prostriedkov pridelených na slovenské sprievodné opatrenia toho istého typu, no v dôsledku vyčlenenia samostatnej finančnej alokácie na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov je od týchto celkových výšok finančných prostriedkov potrebné odpočítať aj pomernú časť tejto prerozdelenej finančnej alokácie na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov. Táto časť finančnej alokácie na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov, ktorá bola reálne prerozdelená na maximálne výšky pomoci pre jednotlivých žiadateľov na vykonávanie týchto slovenských sprievodných opatrení, sa od jednotlivých výšok finančných prostriedkov pridelených na činnosti školského programu Slovenskej republiky týkajúce sa buď ovocia a zeleniny alebo mlieka a mliečnych výrobkov odpočítajú v tom istom pomere, aký bol medzi časťou tejto finančnej alokácie vyčlenenej z finančnej alokácie na vykonávanie slovenských sprievodných opatrení prepojených s cieľom školského programu zvyšovať konzumáciu ovocia a zeleniny, a časťou tejto finančnej alokácie vyčlenenej z finančnej alokácie na vykonávanie slovenských sprievodných opatrení prepojených s cieľom školského programu zvyšovať konzumáciu mlieka a mliečnych výrobkov. Nevyčerpané finančné prostriedky na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov sa teda pri výpočte špeciálneho základu pre výpočet maximálnej výšky pomoci pre žiadateľa na dodávanie alebo distribúciu buď školského ovocia a zeleniny alebo školského mlieka a mliečnych výrobkov pre deti alebo žiakov opätovne vrátia do tohto špeciálneho základu, ako finančnej alokácie buď na dodávanie školského ovocia a zeleniny pre deti alebo žiakov alebo na dodávanie alebo distribúciu školského mlieka a mliečnych výrobkov pre deti alebo žiakov.

**K bodu 11**

 Podľa novelizovaného nariadenia vlády v znení neskorších predpisov sa osobitný základ pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas príslušného školského roka dopĺňa prostriedkami štátneho rozpočtu až do výšky trojnásobku, teda o ďalšie dva rovnaké diely, ak je na vykonávanie školského programu Slovenskej republiky počas toho školského roka pridelený dostatočný objem prostriedkov štátneho rozpočtu. Vzhľadom na vytvorenie samostatnej finančnej alokácie na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas príslušného školského roka umenšením finančných alokácií na vykonávanie slovenských sprievodných opatrení prepojených s cieľom školského programu zvyšovať konzumáciu buď ovocia a zeleniny alebo mlieka a mliečnych výrobkov počas tohto školského roka až o jednu tretinu, ako aj vzhľadom na zaradenie školských včelárskych výrobkov vo väčších, 120 g a 250 g baleniach na dodávanie alebo distribúciu v rámci slovenských sprievodných opatrení prepojených s cieľom školského programu zvyšovať konzumáciu včelárskych výrobkov, sa však toto dopĺňanie osobitného základu pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu buď ovocia a zeleniny alebo mlieka a mliečnych výrobkov počas príslušného školského roka dostupnými prostriedkami štátneho rozpočtu zvyšuje až na úroveň jeho dopĺňania do výšky päťnásobku, teda o štyri ďalšie diely z prostriedkov štátneho rozpočtu k jednému dielu z prostriedkov európskej únie, a toto dopĺňanie osobitného základu pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas príslušného školského roka dostupnými prostriedkami štátneho rozpočtu sa zvyšuje až na úroveň jeho dopĺňania do výšky 15-násobku, teda o 14 ďalších dielov z prostriedkov štátneho rozpočtu k jednému dielu z prostriedkov európskej únie.

V záujme právnej istoty treba dodať, že toto dopĺňanie prostriedkov únie prostriedkami štátneho rozpočtu má význam len z hľadiska výpočtu výšky stropu pomoci prideľovaného jednotlivým žiadateľom, a nijakým spôsobom neurčuje, či sa týmto žiadateľom pomoc na vykonávanie činností školského programu Slovenskej republiky poskytne z prostriedkov únie, z prostriedkov štátneho rozpočtu alebo z oboch týchto zdrojov, či v akom pomere týchto zdrojov sa im poskytne.

**K bodu 13**

 V záujme o posilnenie právnej istoty sa ustanovuje pravidlo, že bez ohľadu na pridelenie maximálnej výšky pomoci na zabezpečovanie činností školského programu Slovenskej republiky, teda aj bez ohľadu na spôsob tohto pridelenia či jeho výpočtu, možno túto pomoc poskytovať aj z prostriedkov únie, aj z prostriedkov štátneho rozpočtu, či už z oboch týchto zdrojov, alebo hoc aj len z jedného z nich. Pridelenie maximálnej výšky pomoci na zabezpečovanie činností školského programu Slovenskej republiky totiž nikdy nemalo slúžiť ako mechanizmus určovania, či sa táto pomoc nakoniec poskytne z prostriedkov únie alebo z prostriedkov štátneho rozpočtu, ale malo len určovať strop pomoci pre jednotlivých žiadateľov za zabezpečovanie činností školského programu Slovenskej republiky počas príslušného školského roka. Ďalšie ustanovenia novelizovaného nariadenia vlády v znení neskorších predpisov totiž ustanovujú prípady, kedy sa pomoc poskytuje výlučne z prostriedkov štátneho rozpočtu, a to hlavne dodatočná pomoc na pokrytie úhrady za dodávanie alebo distribúciu školského ovocia a zeleniny, školského mlieka a mliečnych výrobkov alebo školských včelárskych výrobkov v rámci školského programu, ktorú možno za tieto poľnohospodárske výrobky okrem základnej pomoci žiadať najviac. Úlohou dodatočnej pomoci je totiž hlavne pokrývať celú daň z pridanej hodnoty za dodanie týchto poľnohospodárskych výrobkov, ktorú však podľa čl. 4 ods. 3 delegovaného nariadenia Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (Ú. v. EÚ L 5 10.1.2017) nemožno preplácať pomocou z prostriedkov únie. Navrhované nariadenie vlády okrem toho dopĺňa aj ďalšie prípady, v ktorých sa na zabezpečovanie činností školského programu Slovenskej republiky poskytuje len pomoc z prostriedkov štátneho rozpočtu.

**K bodu 14**

 Žiadateľ, ktorý má schválené poskytovanie pomoci na zabezpečovanie činností školského programu počas príslušného školského roka, je podľa novelizovaného nariadenia vlády v znení neskorších predpisov povinný oznámiť Pôdohospodárskej platobnej agentúre ukončenie vykonávania týchto činností do piatich dní. Keďže sa však v praxi ukázalo, že táto informácia pre Pôdohospodársku platobnú agentúru nemá praktický význam, tak sa táto informačná povinnosť vypúšťa.

**K bodu 15**

 Ustanovuje sa nová oznamovacia povinnosť žiadateľa, ktorý má schválené poskytovanie pomoci na vykonávanie slovenských sprievodných opatrení prepojených s cieľom školského programu zvyšovať konzumáciu včelárskych výrobkov počas príslušného školského roka, a ktorý v tomto školskom roku zabezpečuje dodávanie alebo distribúciu školských včelárskych výrobkov v rámci ochutnávkových činností, a to povinnosť oznámiť platobnej agentúre do skončenia obdobia na podanie žiadosti o pridelenie maximálnej výšky pomoci na vykonávanie činností školského programu počas tohto školského roka zoznam prevádzkovateľov potravinárskych podnikov podľa čl. 3 ods. 3 nariadenia Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1. 2. 2002) v platnom znení, prostredníctvom ktorých plánuje toto dodávanie alebo distribúciu zabezpečovať. V konečnom dôsledku ide o zoznam včelárov, ktorí sú prevádzkovateľmi takého potravinárskeho podniku v prevádzkarni podľa čl. 2 ods. 1 písm. c) nariadenia Európskeho parlamentu a Rady (ES) č. 852/2004 z 29. apríla 2004 o hygiene potravín (Ú. v. ES L 139, 30. 4. 2004) v platnom znení registrovanej regionálnou veterinárnou a potravinovou správou na prvovýrobu zahŕňajúcu produkciu včelárskych výrobkov v súlade s čl. 3 ods. 17 nariadenia (ES) č. 178/2002 v platnom znení, nakoľko len na dodávanie alebo distribúciu školských včelárskych výrobkov v rámci ochutnávkových činností týmito osobami možno poskytovať pomoc.

**K bodu 18**

 Vzor informácie, že školské mliečne výrobky alebo školské ovocie a zelenina sú zmluvným žiakom distribuované v rámci školského programu sú zverejnené na webovom sídle Ministerstva pôdohospodárstva a rozvoja vidieka Slovenskej republiky.

**K bodu 19**

Na základe zásadnej pripomienky Ministerstva zdravotníctva Slovenskej republiky sa znižuje maximálny podiel porcií poľnohospodárskych výrobkov v sektore výrobkov zo spracovaného ovocia a zeleniny na celkovom množstve porcií oprávneného ovocia a zeleniny, ktoré schválený žiadateľ v rámci zabezpečovania činností podľa § 1 písm. b) v realizačnom období dodáva pre zmluvných žiakov jednej školy, s cieľom zvýšenia preferencie čerstvého ovocia a zeleniny pred výrobkami zo spracovaného ovocia a zeleniny dodávanými v rámci školského programu. Úprava tohto podielu bude predstavovať zníženie o 10 %.

Dôvodom navrhovanej zmeny je skutočnosť, že ovocné šťavy obsahujú vysoké množstvo prírodných cukrov a kyselín, ktoré po uvoľnení z ovocia počas spracovania výrazne škodia zubnej sklovine detí. Časté pitie ovocných štiav, džúsov a smoothies môže viesť k nenávratnej erózii zubnej skloviny a zvýšenému výskytu zubného kazu. Ovocné šťavy obsahujú vysoké množstvo koncentrovanej fruktózy a kalórií. Pravidelná konzumácia väčšieho množstva ovocných štiav je spájaná so zvýšeným rizikom nárastu telesnej hmotnosti a obezity u detí. Pri výrobe štiav sa z ovocia a zeleniny odstráni väčšina vlákniny, ktorá je dôležitá pre správnu funkciu tráviaceho traktu a pocit sýtosti. Ovocné šťavy tak neobsahujú všetky prospešné látky, ktoré sa nachádzajú v celom ovocí alebo zelenine a preto zo zdravotného hľadiska nenahrádzajú plnohodnotnú konzumáciu celého ovocia a zeleniny. Ideálne je preferovať celé ovocie a zeleninu, ktoré poskytujú komplexný balík živín vrátane vlákniny. Ovocné šťavy sú v odporúčaniach Svetovej zdravotníckej organizácie zaraďované medzi „sladké nápoje“ a nie sú považované za náhradu za celé ovocie, pretože im chýba vláknina a ich konzumácia môže viesť k rýchlemu zvýšeniu hladiny cukru v krvi a nadmernému kalorickému príjmu.

**K bodu 20**

 Novelizované nariadenie vlády ustanovuje povinnosť školy, ktorej boli v rámci školského programu alebo v rámci slovenských sprievodných opatrení v príslušnom školskom roku dodané školské ovocie a zelenina, školské mlieko a mliečne výrobky alebo školské včelárske výrobky, distribuovať tieto jej dodané poľnohospodárske výrobky ďalej svojim deťom alebo žiakom v tom istom školskom roku. Táto povinnosť sa upresňuje vo vzťahu k ďalšiemu ustanoveniu novelizovaného nariadenia vlády, ktoré určuje, v akom období musí byť uvedený poľnohospodársky výrobok dieťaťu alebo žiakovi distribuovaný tak, aby na túto jeho distribúciu v rámci školského programu alebo v rámci slovenských sprievodných opatrení bolo možné poskytnúť pomoc. Táto škola je teda povinná tento poľnohospodársky výrobok ďalej distribuovať svojmu dieťaťu alebo žiakovi tak, aby na túto jeho distribúciu v rámci školského programu alebo v rámci slovenských sprievodných opatrení bolo stále možné poskytnúť pomoc.

**K bodom 22 a 33**

 Podľa novelizovaného nariadenia vlády pomoc nemožno poskytnúť na dodanie školského ovocia a zeleniny pre deti alebo žiakov, ktoré škola týmto svojim deťom alebo žiakom distribuovala počas obdobia piatich po sebe bezprostredne nasledujúcich dní realizačného obdobia v množstve presahujúcom úhrn maximálnych veľkostí porcií školského ovocia a zeleniny pre jedno dieťa alebo žiaka na počet všetkých jej detí alebo žiakov, na ktorý bola pridelená maximálna výška pomoci na dodávanie školského ovocia a zeleniny počas príslušného školského roka, v rámci ktorého bolo toto školské ovocie a zelenina tejto škole dodané, a na počet piatich dní. To znamená, že škola v rámci školského programu svojim deťom nemôže naraz distribuovať viac ako päť maximálnych porcií daného školského ovocia a zeleniny, s tým, že na dodanie školského ovocia a zeleniny tejto škole, ktoré táto škola svojim deťom alebo žiakom distribuovala nad rámec tohto limitu, nemožno poskytnúť pomoc. Táto možnosť distribúcie až piatich porcií školského ovocia a zeleniny pre dieťa alebo žiaka v rámci školského programu sa však obmedzuje, a to tak, že bude ponechaná len pre tie školy, ktoré v rámci školského programu školské ovocie a zeleninu svojim deťom alebo žiakom nedistribuujú prostredníctvom zariadenia školského stravovania. Ak školy naopak školské ovocie a zeleninu svojim deťom alebo žiakom prostredníctvom zariadenia školského stravovania distribuujú, tak tento limit bude nastavený len na distribúciu najviac jednej maximálnej porcie daného školského ovocia a zeleniny pre jedno dieťa alebo žiaka na jeden deň. Dôvod je praktický, ak má dieťa alebo žiak danej školy možnosť skonzumovať distribuovanú porciu priamo v zariadení školského stravovania, nie je dôvod, aby mu daná škola prostredníctvom tohto zariadenia vydávala ďalšie porcie nad rámec tých, ktoré dokáže skonzumovať v danom zariadení. Možnosť distribúcie viacerých porcií naraz bude ponechaná pre distribúciu školského mlieka a mliečnych výrobkov, ako aj pre distribúciu školského ovocia a zeleniny v prípadoch, v ktorých daná škola školské ovocie a zeleninu prostredníctvom zariadenia školského stravovania nedistribuuje. To môže byť situácia, že škola takého zariadenie nemá, alebo že jej zariadenie práve nie je v prevádzke. Prekročenie uvedeného limitu porcií na deň bude daná škola hlásiť aj vo svojom vyhlásení o množstvách školského ovocia a zeleniny, ktoré jej boli v rámci školského programu dodané, a ktoré v rámci školského programu ďalej distribuovala svojim deťom alebo žiakom, teda vo vyhlásení, ktoré žiadateľ o poskytnutie pomoci na dodávanie školského ovocia a zeleniny pre deti alebo žiakov tejto školy predkladá spolu so svojou žiadosťou o poskytnutie tejto pomoci.

**K bodom 27 až 31, 32 (§ 7 ods. 29 písm. e), 34 (§ 7 ods. 30 písm. e), 35 a 36**

 V rámci slovenských sprievodných opatrení existuje podkategória dodávania alebo distribúcie školského ovocia a zeleniny, školského mlieka a mliečnych výrobkov alebo školských včelárskych výrobkov, ktoré však musí byť kombinované s niektorou z činností podľa § 1 písm. c) prvého až tretieho alebo štvrtého bodu novelizovaného nariadenia vlády, aby naň mohla byť poskytnutá pomoc na ich vykonávanie ako slovenských sprievodných opatrení. Toto dodávanie alebo distribúcia uvedených poľnohospodárskych výrobkov v rámci slovenských sprievodných opatrení sa v novelizovanom nariadení vlády v znení neskorších predpisov označuje ako „ochutnávkové činnosti“. No a v rámci týchto ochutnávkových činností (ďalej len „ochutnávkové činnosti“) sa zavádzajú charakteristiky takého dodávania alebo distribúcie školského ovocia a zeleniny, školského mlieka a mliečnych výrobkov alebo školských včelárskych výrobkov, ktoré nie je ochutnávkou. Rozlišovací parameter je jednoduchý – je ním veľkosť porcií, v ktorých sa tieto poľnohospodárske výrobky v rámci ochutnávkových činností pre deti alebo žiakov dodávajú alebo distribuujú. S výnimkou školských včelárskych výrobkov, na dodávanie alebo distribúciu v rámci slovenských sprievodných opatrení ktorých je pomoc ustanovená na jedno balenie daného včelárskeho výrobku, môže byť za ochutnávku považované dodávanie alebo distribúcia školského ovocia a zeleniny, školského mlieka a mliečnych výrobkov alebo školských včelárskych výrobkov v porciách, ktoré sú menšie, ako je novelizovaným nariadením v znení neskorších predpisov v znení navrhovaného nariadenia vlády ustanovená maximálna veľkosť porcií týchto poľnohospodárskych výrobkov pre jedného žiaka, a to konkrétne v tretinových porciách. Samozrejme, táto limitácia sa nepočíta zvlášť na každé dieťa alebo žiaka, pre ktorého je tento poľnohospodársky výrobok dodaný alebo distribuovaný, ale sa počíta na počet všetkých detí alebo žiakov tej istej školy, na ktorý bola danému žiadateľovi pridelená maximálna výška pomoci na vykonávanie slovenských sprievodných opatrení prepojených s cieľom školského programu zvyšovať konzumáciu príslušného typu z týchto troch typov poľnohospodárskych výrobkov, a ktoré sa zároveň tejto distribúcie zúčastnili. Táto limitácia sa však počíta na každý samostatný deň tohto dodávania alebo distribúcie uvedených poľnohospodárskych výrobkov pre deti alebo žiakov v rámci ochutnávkových činností. Pokiaľ ide o školské včelárske výrobky, na dodávanie alebo distribúciu v rámci slovenských sprievodných opatrení ktorých je pomoc ustanovená na jedno balenie daného včelárskeho výrobku, tak pri týchto sa prakticky jedná o medy v 120 g alebo 250 g baleniach, teda o väčšie poľnohospodárske výrobky, u ktorých sa počíta, že ich dieťa alebo žiak, ktorému boli takto dodané lebo distribuované, skonzumuje až neskôr, v priebehu viacerých dní, vzhľadom k čomu dodávanie alebo distribúciu takýchto veľkých poľnohospodárskych výrobkov z logiky veci nemožno považovať za ochutnávku. Preto sa tieto včelárske výrobky z možnosti ich dodávania alebo distribúcie v rámci ochutnávkových činností ako ochutnávok absolútne vylučujú, bez ohľadu na množstvo dodaných alebo distribuovaných porcií. Navrhovaným nariadením vlády sa teda vymedzuje, aké dodávanie alebo distribúciu školského ovocia a zeleniny, školského mlieka a mliečnych výrobkov alebo školských včelárskych výrobkov v rámci ochutnávkových činností nemožno vôbec považovať za ochutnávku, čo znamená, že dodávanie alebo distribúciu týchto poľnohospodárskych výrobkov v rámci ochutnávkových činností mimo tohto negatívneho vymedzenia za ochutnávku považovať možno. Ak sa však pre deti alebo žiakov tej istej školy v tom istom dni v rámci ochutnávkových činností dodá alebo distribuuje väčšie množstvo uvedených poľnohospodárskych výrobkov, než aké je týmto negatívnym vymedzením prípustné pre ochutnávky, za ochutnávky podľa tohto vymedzenia nebude možné považovať iba toto presahujúce množstvo – zvyšok bude stále možné deklarovať ako ochutnávky. Význam tohto členenia ochutnávkových činností spočíva v tom, že na dodávanie alebo distribuovanie väčšieho množstva školského ovocia a zeleniny, školského mlieka a mliečnych výrobkov alebo školských včelárskych výrobkov pre deti alebo žiakov v rámci ochutnávkových činností, než aké je vhodné na ochutnávku, sa pomoc vôbec nebude poskytovať. Bude sa môcť poskytovať len na dodávanie alebo distribúciu vybraných školských včelárskych výrobkov v 120 g alebo 250 g baleniach v rámci ochutnávkových činností, avšak len z prostriedkov štátneho rozpočtu. Ustanovuje sa teda možnosť dodávania alebo distribúcie 120 g alebo 250 g balení medov v rámci ochutnávkových činností, čím sa zabezpečí atraktivita vykonávania slovenských sprievodných opatrení prepojených s cieľom školského programu zvyšovať konzumáciu včelárskych výrobkov. Na účely rozlíšenia dodávania alebo distribúcie školského ovocia a zeleniny, školského mlieka a mliečnych výrobkov alebo školských včelárskych výrobkov v rámci ochutnávkových činností, ktoré podľa nového negatívneho vymedzenia nie je ochutnávkou, a ostatného dodávania alebo distribúcie týchto poľnohospodárskych výrobkov v rámci ochutnávkových činností (ktoré v praxi môžu, ale nemusia byť vykonávané ako ochutnávky), sa dopĺňajú aj povinné údaje o vykonávaní slovenských sprievodných opatrení v správe o ich vykonávaní počas príslušného školského roka, a vo vyhlásení školy o ich vykonávaní pre deti alebo žiakov tejto školy, tak aby bolo zrejmé, v ktorých dňoch sa tieto ochutnávkové činnosti presne vykonávali, a aké počty detí lebo žiakov sa ich zúčastnili.

**K bodu 37**

 K novým ustanoveniam zavádzaným navrhovaným nariadením vlády sa dopĺňa štandardné prechodné ustanovenie, podľa ktorého sa žiadosti o schválenie poskytovania pomoci na zabezpečovanie činností školského programu Slovenskej republiky počas obdobia, ktoré sa skončilo pred začatím školského roka 2025/2026, žiadosti o zmenu alebo doplnenie takéhoto udeleného schválenia, žiadosti o pridelenie maximálnej výšky pomoci na zabezpečovanie činností školského programu Slovenskej republiky počas obdobia, ktoré sa skončilo pred začatím školského roka 2025/2026, a žiadosti o poskytnutie pomoci na zabezpečovanie činností školského programu Slovenskej republiky počas obdobia, ktoré sa skončilo pred začatím školského roka 2025/2026, aj naďalej posudzujú podľa novelizovaného nariadenia vlády v znení neskorších predpisov, prípade podľa jeho starších verzií, tak ako ustanovujú ostatné právne záväzné prechodné ustanovenia.

**K bodu 38**

 Nanovo sa ustanovuje zoznam mlieka a mliečnych výrobkov, na dodávanie alebo distribúciu pre deti alebo žiakov výlučne ktorých možno poskytovať pomoc, rovnako ako sa nanovo ustanovuje zoznam tých včelárskych výrobkov, na dodávanie alebo distribúciu pre deti alebo žiakov výlučne ktorých možno poskytovať pomoc, a na dodávanie alebo distribúciu v rámci slovenských sprievodných opatrení ktorých je pomoc ustanovená na dodanie alebo distribuovanie jedného balenia daného včelárskeho výrobku. Okrem toho sa nanovo ustanovujú paušále výšky pomoci na dodávanie alebo distribúciu jednotlivých poľnohospodárskych výrobkov školského ovocia a zeleniny, školského mlieka a mliečnych výrobkov a školských včelárskych výrobkov, či už priamo ako činnosť školského programu, alebo v rámci slovenských sprievodných opatrení. Podkladom pre ustanovenie týchto paušálnych výšok pomoci je znalecký posudok, ktorý na tento účel Ministerstvo pôdohospodárstva a rozvoja vidieka Slovenskej republiky obstaralo, vypracovaný na základe aktuálnych cien týchto poľnohospodárskych výrobkov zistených na trhu, s použitím spravodlivej, nestrannej a overiteľnej metódy výpočtu týchto paušálnych výšok pomoci, v súlade s čl. 2 ods. 1 písm. i) vykonávacieho nariadenia (EÚ) 2017/39 v platnom znení.

**K čl. II**

 Účinnosť navrhovaného nariadenia vlády sa navrhuje na 1. septembra 2025, teda na začiatok obdobia školského vyučovania počas školského roka 2025/2026, od ktorého sa majú navrhovaným nariadením vlády zavádzané zmeny alebo doplnenia začať uplatňovať, s výnimkou základných opráv mechanizmu určovania osobitnej pomernej časti pre výpočet maximálnej výšky pomoci z prostriedkov únie pre žiadateľa na vykonávanie slovenských sprievodných opatrení počas príslušného školského roka, ktoré sa majú uplatňovať aj na predchádzajúce obdobie.

Podľa § 19 ods. 6 písm. b) zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 133/2023 Z. z. môže všeobecne záväzný právny predpis Slovenskej republiky, ktorý má podľa doložky vplyvov alebo analýzy vplyvov k návrhu tohto právneho predpisu predkladaného do pripomienkového konania vplyv na podnikateľské prostredie, nadobudnúť účinnosť len 1. januára alebo 1. júla príslušného kalendárneho roka s tým, že toto obmedzenie dátumu nadobudnutia účinnosti všeobecne záväzného právneho predpisu Slovenskej republiky sa neuplatňuje na všeobecne záväzný právny predpis Slovenskej republiky vydaný na vykonanie právne záväzného aktu Európskej únie, ktorý nadobúda účinnosť alebo sa začína uplatňovať od iného dátumu.

 Navrhované nariadenie vlády má podľa svojej doložky vplyvov a analýzy vplyvov pozitívny vplyv na podnikateľské prostredie, pričom sa zároveň jedná o návrh aproximačného nariadenia vlády, ktoré sa vydáva na vykonanie nariadenia (EÚ) č. 1308/2013 v platnom znení, vykonávacieho nariadenia (EÚ) 2017/39 v platnom znení a delegovaného nariadenia (EÚ) 2017/40 v platnom znení, ktorými sa ustanovuje školský program, ktorý sa podľa týchto právne záväzných aktov Európskej únie vykonáva počas jednotlivých školských rokov, trvajúcich podľa čl. 1 ods. 2 vykonávacieho nariadenia (EÚ) 2017/39 v platnom znení od 1. augusta kalendárneho roka do 31. júla bezprostredne nasledujúceho kalendárneho roka. Keďže teda školský program sa vykonáva vždy od začiatku príslušného školského roka, teda od 1. augusta kalendárneho roka, v ktorom sa tento školský rok začína, na všeobecne záväzný právny predpis Slovenskej republiky, ktorý má byť vydaný na vykonanie uvedených právne záväzných aktov Európskej únie vo vzťahu ku školskému programu, a ktorý má podľa doložky vplyvov alebo analýzy vplyvov k návrhu tohto všeobecne záväzného právneho predpisu predkladaného do pripomienkového konania vplyv na podnikateľské prostredie, sa podľa § 19 ods. 6 písm. b) zákona č. 400/2015 Z. z. v znení zákona č. 133/2023 Z. z. neuplatňuje obmedzenie nadobudnutia účinnosti tohto právneho predpisu len na 1. januára alebo 1. júla príslušného kalendárneho roka.